
RAPORT  COMUN

asupra propunerii legislative pentru modificarea şi completarea Legii nr.109/2005 privind instituirea indemnizaţiei pentru activitatea de liber-profesionist a artiştilor interpreţi sau executanţi din România
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru cultură, arte, mijloace de informare în masă au fost sesizate, prin adresa nr. Plx 509 din 8 septembrie 2008, cu dezbaterea pe fond a propunerii legislative pentru modificarea şi completarea Legii nr.109/2005 privind instituirea indemnizaţiei pentru activitatea de liber-profesionist a artiştilor interpreţi sau executanţi din România.
La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul favorabil al Consiliului Legislativ (nr.436/14.04.2008)

· avizul negativ al Comisiei pentru buget, finanţe şi bănci (nr.366/04.03.2009)

· avizul favorabil al Comisiei juridice, de disciplină şi imunităţi (nr.31/820/30.09.2008)

· punctele de vedere negative ale Guvernului (nr.1308 din 03.06.2008 şi nr.91/552/DRP din 10.02.2009).

Propunerea legislativă are ca obiect de reglementare modificarea Legii nr.109/2005, cu modificările şi completările ulterioare, urmărind includerea printre beneficiarii prevederilor acestei legi, a cascadorilor de film istoric şi naţional din patrimoniul naţional, aceştia urmând să beneficieze de o indemnizaţie lunară de 2000 lei.
Comisiile propun Plenului Camerei Deputaţilor respingerea iniţiativei legislative din următoarele considerente:

· în prezent, la art.4 alin.(1) din Legea nr.109/2005, cu modificările şi completările ulterioare, sunt enumerate acele categorii de artişti liber-profesionişti care pot beneficia de indemnizaţie, printre care se regăsesc şi cascadorii. Pentru a beneficia de prevederile acestei legi cascadorii, indiferent de genul de film la realizarea căruia au participat sau de studioul cinematografic la care au colaborat, trebuie să respecte aceleaşi proceduri şi condiţii stabilite în legea cadru. 
· în ceea ce priveşte stabilirea unei indemnizaţii de 2000 lei pentru această categorie, acest lucru ar dezavantaja în mod nejustificat celelalte categorii de beneficiari ai legii, încălcându-se astfel, principiul egalităţii de tratament. Indemnizaţia propusă, de aprox. 6 ori mai mare decât indemnizaţia maximă actuală şi de 11 ori mai mare decât indemnizaţia minimă actuală, ar conduce la cheltuieli suplimentare. În conformitate cu dispoziţiile art.15 din Legea nr.500/2002 privind finanţele publice şi cu cele ale art.138 alin.(5) din Constituţia României, majorarea cheltuielilor determinate de aplicarea prevederilor propuse trebuie prevăzute de către iniţiator prin identificarea surselor de finanţare, ceea ce nu s-a întâmplat.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut propunerea legislativă în şedinţe separate. 

La şedinţa Comisiei pentru cultură, arte, mijloace de informare în masă din data de 4 martie 2009 au fost prezenţi 15 deputaţi din totalul de 19 membri.


La dezbateri a participat, în conformitate cu prevederile art.55 din Regulamentul Camerei Deputaţilor, domnul Octavian Ştireanu, Secretar de Stat în cadrul Ministerului Culturii, Cultelor şi Patrimoniului Naţional. 

La şedinţa Comisiei pentru muncă şi protecţie socială din data de 11 martie 2009 au fost prezenţi 18 deputaţi din totalul de 19 membri.

La dezbateri au participat, în conformitate cu prevederile art.55 din Regulamentul Camerei Deputaţilor, din partea Ministerului Culturii, Cultelor şi Patrimoniului Naţional, domnul Octavian Ştireanu - Secretar de Stat şi domnul Cornel Frimu - consilier.
Raportul de respingere al comisiilor a fost adoptat cu unanimitate de voturi.

Propunerea legislativă a fost respinsă de Senat în şedinţa din 25 iunie 2008.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

